**Harriet Tubman** (synt. **Araminta Ross**; 1822 Maryland, Yhdysvallat – 10. maaliskuuta 1913 Auburn, New York, Yhdysvallat) oli afroamerikkalainen vapaustaistelija, tasa-arvoaktivisti ja suffragetti. Hän oli vapauteen karannut orja, joka auttoi muita orjia pakenemaan Etelävaltioista. Hänet tunnettiin myös nimellä *Black Moses* ("Musta Mooses").

Elämä
-----

### Vaiheet ennen pakoa

Araminta Ross syntyi orjavanhemmilleen vuosien 1820 ja 1825 välillä. Hänen äidinäitinsä oli tuotu orjana Yhdysvaltoihin ja myös Aramintan äiti Harriet Green oli syntynyt orjuuteen. Rossilla oli yhteensä kahdeksan sisarusta. Hän teki orjan tehtäviä hyvin lapsesta saakka. Hän meni 24-vuotiaana naimisiin vapaan miehen John Tubmanin kanssa ja muutti samalla etunimensä äitinsä mukaan Harrietiksi. Hänen oma omistajansa kuitenkin kuoli ja tämän leski alkoi harjoittaa orjakauppaa. Hän päätti paeta ennen kuin hänen avioliittonsa hajotettaisiin ja hän päätyisi taas uudelle omistajalle. Hän pakeni kahden veljensä kanssa muutamaksi viikoksi, mutta hänen veljensä suostuttelivat hänet palaamaan, koska pelkäsivät paosta seuraavaa rangaistusta. Tubman oli jo palatessaan päättänyt paeta uudelleen. Hän kirjoitti myöhemmin "Vapaus tai kuolema - jos en saa toista, saan vähintäänkin toisen".

### Aktivismi

Tubman pakeni lopulta yksin "maanalaiseksi rautatieksi" (engl. *Underground Railroad*) kutsutun salaisten reittien ja turvatalojen verkoston kautta. Verkoston turvin tuhannet orjat pakenivat Etelävaltioista pohjoiseen alueille, joissa orjuus oli jo lakkautettu.

Tubman kehitti ovelia temppuja, joilla karkurien joukot pääsivät varmemmin pakoon: hän ajoitti karkuretket lauantaihin, jotta karkureiden etsintäkuulutusilmoitukset saatiin lehtiin vasta maanantaina, ja tarvittaessa huumasi vauvat, etteivät nämä itkeneet. Tubman pukeutui erilaisiin valeasuihin ja hänellä oli tapana hyräillä Go Down Moses -kappaletta pakomatkoilla, jolloin hänen seuraajansa tiesivät hyräilynopeudesta, oliko edessä vaaroja. 

Yhdysvaltain sisällissodan aikana Tubman työskenteli sekä sairaanhoitajana että vakoilijana Etelän alueilla Pohjoisen hyväksi. Yhdysvaltain sisällissodan jälkeen hänestä tuli mustien ja naisten oikeuksien ajaja ja toimi muun muassa naisten äänioikeuden puolesta. Vuonna 1869 hän julkaisi Sarah Bradfordin avustamana elämäkertansa *Scenes in the Life of Harriet Tubman*.

Muistaminen
-----------

Huhtikuussa 2016 Yhdysvaltain valtiovarainministeriö ilmoitti, että Tubmanin kuva painetaan 20 dollarin setelin etupuolelle. Uudistusta ei ole kuitenkaan käytännössä alettu toteuttaa vuoden 2016 presidentinvaalien jälkeen. Valtiovarainministeri Steven Mnuchin on sanonut, että asiaa harkitaan uudelleen. Kasi Lemmons on ohjannut ja käsikirjoittanut Tubmanista kertovan elokuvan *Harriet*, joka sai ensi-iltansa vuonna 2019.

Lähteet
-------

1. ↑  Petterson, Maria: *Historian jännät naiset*, s. 236. Atena, 2020. ISBN 978-952-300-664-5.
2. ↑  The Underground Railroad PBS. Viitattu 7.1.2016. (englanniksi)
3. ↑  People & Events: Harriet Tubman Public Broadcasting Service (PBS).
4. ↑  Americas Library (Arkistoitu – Internet Archive)
5. ↑  *Scenes in the Life of Harriet Tubman* netissä
6. ↑  Orjuutta vastaan taistellut tummaihoinen Harriet Tubman 20 dollarin seteliin  21.4.2016. Yle. Viitattu 21.4.2016.
7. ↑  Mnuchin Doesn’t Endorse Placing Harriet Tubman on the New $20 Bill *The New York Times*.  31.8.2017. Viitattu 5.7.2018. (englanniksi)
8. ↑  D'Addario, Daniel: Why Kasi Lemmons Decided to Direct the First Biopic About Harriet Tubman *Variety*.  2.10.2019. Viitattu 11.11.2021. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Harriet Tubman**.
* Kotisivu kirjeitä ja muita dokumentteja
* Harriet Tubmanin elämästä

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Japani
* Tšekki
* Kroatia
* Alankomaat
* Puola

 |
|  |
| Taiteenala | 
* ULAN

 |
|  |
| Muut | 
* NARA
* SNAC
	+ 2
* IdRef

 |

 |